Insleepdienste ‘sal AA wys wie beheer die strate’ | Netwerk24
Deur Elvira Wood 13 Junie 2018 11:55
Insleepdienste dreig met ’n landwye staking teen die Automobiel-Assosiasie (AA) omdat die AA volgens hulle die bedryf ondergrawe.
Collins Khumalo, uitvoerende hoof van die AA. Foto: Elvira Wood
“Ons gaan ’n nasionale staking hê en wys wie beheer die strate,” het Wesley Douglas van die Suid-Afrikaanse Insleepraad Woensdag op ’n mediakonferensie van die AA gesê.
Hulle gaan van Woensdag af geen motors wat deur King Price verseker is, insleep nie. Dié versekeraar werk saam met die AA.
Die AA het sy dienstehandves op ’n mediakonferensie bekend gemaak, maar dit het in ’n woordewisseling tussen hom en afgevaardigdes van verskeie insleepverenigings ontaard.
Ettienne Pel, voorsitter van die Verenigde Insleepdiensvereniging van Suid-Afrika. Foto: Elvira Wood
Douglas het die AA en King Price daarvan beskuldig dat hulle tariewe manipuleer en dat dit tot die ondergang van ondernemings lei.
“Julle gebruik jul handelsnaam en bestaande strukture om op kommersiële vlak met ons mee te ding.”
Volgens Ettienne Pel, voorsitter van die Verenigde Insleepdiensvereniging van Suid-Afrika, betaal die AA insleepdienste minder as wat hy van versekeraars kry.
Hy het gesê die AA het nie die reg om aan die insleepsektor voor te sê hoe hy moet optree nie. “Julle is nie ’n insleepvereniging nie.”
Wesley Douglas van die Suid-Afrikaanse Insleepraad.Foto: Elvira Wood
Hulle is omgekrap omdat die AA die dienstehandves sonder hul samewerking opgestel het. Volgens hulle onderdruk die AA die sektor, pleks daarvan om ’n konstruktiewe bydrae te lewer.
Collins Khumalo, uitvoerende hoof van die AA, het vure probeer doodslaan en gesê dat hy ondanks dié verenigings se beskouing met die dienstehandves voortgaan. Die handves het volgens hom ten doel om transformasie en volhoubaarheid in die sektor te bewerkstellig. Hy het die handves op die konferensie onderteken.
Afgevaardigdes van insleepverenigings het dit egter nie onderteken nie.
“Ons het glad nie hierdie dokument voor die tyd gesien nie. Ons gaan nie ’n handves onderteken wat net daar is om die AA se reputasie en handelsnaam te steun en nie die hele sektor bevoordeel nie,” het Pel gesê.
Meer oor: Automobiel-Assosiasie | Aa